На основу Рјешења министра за научнотехнолошки развој, високо образовање и информационо друштво о утврђивању привремених критеријума и поступка реализације пилот програма „Синергија“ (бр. 19.02/052-7756/19 од 27.09.2019. године), а у вези са Одлуком о одређивању приоритетних пројеката из Програма јавних инвестиција Републике Српске за финансирање из Буџета у 2019. годину, са расподјелом средстава („Службени гласник Републике Српске“, бр. 33/19, 46/19, 49/19, 58/19, 59/19 и 64/19), Министарство за научнотехнолошки развој, високо образовање и информационо друштво р а с п и с у ј е

 **К О Н К У Р С**

**ЗА СУФИНАНСИРАЊЕ ЗАЈЕДНИЧКИХ ПРОЈЕКАТА НАУЧНОИСТРАЖИВАЧКЕ ЗАЈЕДНИЦЕ И ПРИВРЕДЕ**

**ПИЛОТ ПРОГРАМ „СИНЕРГИЈА“**

**I Предмет конкурса**

Министарство за научнотехнолошки развој, високо образовање и информационо друштво (у даљем тексту: Министарство) суфинансираће највише пет заједничких пројеката сарадње научноистраживачке заједнице и привреде, у оквиру пилот програма „Синергија“ (у даљем тексту: заједнички пројекти).

**II Циљ конкурса**

Циљ конкурса је подстицање сарадње између научноистраживачког и пословног сектора, повећање домаће и међународне видљивости научноистраживачке заједнице, унапређење постојећих и развој нових иновативних производа, услуга и технологија са потенцијалом комерцијализације, те увођење иновативних модела пословања.

**III Услови за учешће**

1. **Заједничке пројекте може кандидовати конзорцијум састављен од најмање једне научноистраживачке организације и најмање једног предузећа основаног у Републици Српској са позитивним пословањем.**
2. **Конзорцијум може бити састављен од интердисциплинарних тимова и не може имати више од три чланице.**
3. **Главни подносилац пријаве на конкурс мора бити научноистраживачка организација уписана у Регистар научноистраживачких организација који се води у Министарству.**
4. Научноистраживачка организација за учешће у заједничким пројектима треба да обезбиједи писану сагласност привредног друштва које је чланица конзорцијума.
5. Конзорцијум је дужан да обезбиједи финансијско учешће у пројекту у висини од најмање 20% од укупно предложеног буџета, које може бити изражено кроз све категорије прихватљивих трошкова.
6. **Чланови конзорцијума морају имати постигнут међусобни споразум којим се дефинише** власништво над правом интелектуалне својине, у погледу одговарајућих доприноса страна у активностима у оквиру сарадње, степена учешћа у стицању правне заштите и лиценцирању интелектуалне својине, као и других фактора који буду сматрани прикладним прије него што поднесу пријаву на конкурс.
7. Вријеме извођења заједничких пројеката је до 18 мјесеци.

**IV Критеријуми за избор и вредновање заједничких пројеката**

Пројектни приједлози ће се евалуирати у складу са елиминаторним, општим и посебним критеријумима.

**Елиминаторни критеријуми** за одбацивање пријава су:

1. Пријава није достављена у року.
2. Достављена је непотпуна и нетачна документација назначена у конкурсу.
3. У пројектном тиму нису ангажовани млади истраживачи, докторанди или постдокторанди, до 35 година старости.
4. Конзорцијум није измирио све обавезе по основу пореза и доприноса до дана расписивања конкурса.
5. Конзорцијум нема позитивно пословање.
6. Није обезбијеђено суфинасирање пројекта од стране конзорцијума од минимално 20% укупног буџета пројекта.
7. Пријавни обрасци нису попуњени у потпуности, недостају кључне информације о пројекту.
8. Координатор је поднио више од једне пријаве.

**Општи критеријуми:**

1. Начин на који је пројекат укључен или повезан са стратегијом у области научног и технолошког развоја и на који начин доприноси њеној реализацији (од 1 до 5 бодова);
2. Ефекти које ће пројекат имати за заједницу (од 1 до 5 бодова);
3. Буџет пројекта- реалан и усклађен са активностима (од 1 до 5 бодова);

**Посебни критеријуми:**

1. Квалитет пројектног приједлога (од 1 до 10 бодова);
2. Компетентност координатора и водећих чланова тима конзорцијума (од 1 до 5 бодова);
3. Ангажованост младих истраживача у пројектном тиму (од 0 до 5 бодова);
4. Јасно дефинисана потреба предузећа у смислу унапређења постојећих, односно стварања нових производа и/или услуга, односно стварање нових технолошких процеса ради подизања његовог нивоа конкурентности (од 1 до 5 бодова);
5. Остваривост планираних резултата (од 1 до 5 бодова);
6. Ниво суфинансирања (од 1 до 5 бодова).

**Предност приликом избора пројеката ће имати приједлози пројеката који:**

а) рјешавају идентификован проблем у једном од четири предложена тематска приоритета, који су утврђени Стратегијом научног и технолошког развоја Републике Српске 2017-2021 „Знање за развој“:

1. Информационо-комуникационе технологије
2. Енергија
3. Производња хране
4. Креативна економија

(ДА - 5 бодова, НЕ - 0 бодова)

б) укључују истакнуте научнике из дијаспоре (ДА – 5 бодова, НЕ – 0 бодова),

в) имају потенцијал да се унаприједе за пријављивање кроз оквирне програме Европске уније, односно имају остварено или потенцијално умрежавање са реномираним међународним научноистраживачким инфраструктурама или препознатљивим међународним истраживачким тимовима (ДА – 5 бодова, НЕ – 0 бодова).

**V Финансијска средства планирана за реализацију заједничких пројеката**

Одлуком Владе Републике Српске о одређивању приоритетних пројеката из Програма јавних инвестиција Републике Српске за финансирање из Буџета у 2019. години, са расподјелом средстава, Министарству је додијељено 250.000,00 КМ за суфинансирање пилот програма „Синергија“ – заједничких пројеката научноистраживачке заједнице и привреде.

**Прихватљиви трошкови за реализацију заједничких пројеката су:**

1. Хонорари чланова пројектног тима (до 30% од средстава Министарства);
2. Опрема и материјал за истраживање и развој;
3. Услуге везане за истраживање и развој и услуге предузећа;
4. Путни трошкови.

**VI Потребна конкурсна документација**

1. Попуњен пријавни образац (Прилог бр. 1),
2. Попуњен образац буџета (Прилог бр. 2),
3. Споразум о конзорцијуму,
4. Кратке биографије и библиографије чланова пројектног тима,
5. Финансијски извјештај о пословању чланица конзорцијума,
6. Увјерење о измиреним порезима и доприносима за запослене у научноистраживачкој организацији и привредном друштву,
7. Доказ (уговор/потвда) који се односи на остварено или потенцијално умрежавање са реномираним међународним научноистраживачким инфраструктурама или препознатљивим међународним истраживачким тимовима кроз оквирне програме Европске Уније;
8. Потврда о нивоу суфинансирања од стране конзорцијума;
9. Потврда о новоу суфинансирања од стране других субјеката;
10. Писана сагласност привредног друштва – члана конзорцијума за учешће у заједничком пројекту.

**НАПОМЕНА: Конкурсну документацију доставити у писаној (папирној) форми и обавезно у електронској форми на CD-у, DVD-у или меморијском стику; у противном пријава неће бити разматрана.**

**Координатор пројектног приједлога може поднијети само једну пријаву на јавни конкурс.**

**VII Евалуацијски поступак**

Евалуацијски поступак координише и организуje Министарство, а изводи Комисија за избор и вредновање заједничких пројеката, чији је задатак да, на основу наведених критеријума, вреднује и изабере пројекте, те утврди **ранг-листу пројеката за финансијску подршку Министарства.** Ранг-листа заједничких пројеката за финансијску подршку објављује се на интернет страници Министарства и на исту учесници у конкурсу имају право приговора у року од седам дана од дана објављивања ранг-листе.

**VIII Упутство о начину преузимања пријавних образаца**

Обрасци ***Прилог бр. 1* и *Прилог бр. 2*** могу се преузети на веб порталу Владе Републике Српске [www.vladars.net](http://www.vladars.net/), на страници Министарства (рубрика КОНКУРСИ/КОНКУРСИ НАУКЕ). Такође, наведени обрасци се могу преузети и у Министарству, Административни центар Владе Републике Српске, ламела Б, 3. спрат, канцеларија бр. 8.

Додатне информације могу се добити на сљедеће бројеве телефона: 051/338-717, 051/338-718.

**IX Начин, мјесто и рок за пријаву на конкурс**

Потребну конкурсну документацију слати поштом на адресу**:**

Министарство за научнотехнолошки развој, високо образовање и информационо друштво

Трг Републике Српске бр. 1,

78000 Бања Лука

са обавезном назнаком ***"Пријава на конкурс за суфинансирање заједничких пројеката „Синергија“.***

Пријаве се, такође, могу доставити и директно на централни протокол Владе Републике Српске(Административни центар Владе Републике Српске, ламела А, приземље).

**Рок за достављање пријаве на конкурс за суфинанирање заједничких пројеката је 08.11.2019. године.**

**X Напомена о статусу непотпуних и неблаговремених пријава**

Неисправне, непотпуне и неблаговремене пријаве неће бити узете у обзир при спровођењу избора пројеката за суфинансирање.

М И Н И С Т А Р

 Мр Срђан Рајчевић